Eyvind Vesselbo (V), 2007-04-20:
Det er jo ganske klart, at flytrafikken påvirker CO2-udslippet og dermed også drivhuseffekten.
Både i Danmark og i EU har vi vedtaget at reducere vores CO2-udslip.
Både EU og Danmark har fremlagt en energiplan.
De er begge meget ambitiøse.
Der er fokus på vedvarende energi og reduktion af CO2udslippet, og det er klart, at flytrafikken bliver en brik i den politik.
Ser vi på lufttrafikkens andel af det samlede energiforbrug i Danmark, så drejer det sig om 5 pct. – 90 pct. skyldes udenrigslufttrafikken, 3 pct. skyldes indenrigslufttrafikken og 6 pct. forsvarets flyvninger.
Det er naivt at forestille sig, at vi holder op med at flyve.
Det er der måske nogen der godt kunne tænke sig at vi gjorde, men det er nok ikke realistisk.
Og hvis vi gjorde det, ville vi jo skulle transporteres på en anden måde, som også ville betyde udslip af CO2 og forurenende stoffer.
De skal, ligesom bilerne skal køre længere på literen, flyve længere på literen.
I de seneste årtier er flyenes brændstofeffektivitet øget med omkring 70 pct., således at udledningen pr. flypassager er blevet væsentlig mindre.
Det vil sige, at nutidens fly bruger langt mindre brændstof end tidligere, og det er jo godt.
Men vi skal videre.
Vi skal fortsat arbejde på at udvikle fly, som har et lavere brændstofforbrug.
Det kræver forskning, men et delmål må være, at vi i løbet af 10-15 år kan reducere brændstofforbruget med 50 pct.
Men denne udvikling kan ikke finde sted i Danmark alene, det er måske i et internationalt samarbejde.
Derfor er Europa-Kommissionens forslag om inklusion af luftfarten i EU’s kvotehandelssystem en af de veje, man kan gå på det her område.
Kommissionens forslag imødekommer langt hen ad vejen de danske ønsker på dette område.
Med en stigning på 87 pct. i CO2-emissioner for international luftfart fra og til europæiske lufthavne er det vigtigt, at vi har fokus på netop det område.
Her er der virkelig noget at hente i forbindelse med vores ønske om at reducere CO2-udslippet globalt.
Der er mange, som har nogle forslag til, hvordan vi kan nedbringe CO2-udslippet fra flytrafikken, ligesom når det drejer sig om biltrafikken.
Et af venstrefløjens hyppigste forslag er, at vi kan flyve mindre og køre mindre i bil og i stedet for tage de offentlige transportmidler.
Men det går nok ikke helt på flyområdet.
Den idé er hverken slået igennem i Danmark eller internationalt.
Vi har bilerne, vi har flyene, og de vil blive brugt i stor stil også i fremtiden.
Derfor er løsningen på forureningsproblemerne på de områder ikke, at vi dropper disse transportmidler.
Det vil kun ske i en socialistisk fantasiverden.
Løsningen er derimod, at vi bruger teknologien til at nedsætte forureningen fra transportmidlerne.
Jeg skal derfor på vegne af Venstre, Dansk Folkeparti og Det Konservative Folkeparti fremsætte følgende:
»Folketinget noterer sig regeringens redegørelse om flytrafikkens påvirkning af klimaforandringerne.
Folketinget noterer sig særligt, at – Kommissionen i lyset af lufttrafikkens kraftige vækst og negative virkning i forhold til EU’s drivhusgasreduktionsindsats har foreslået at inkludere luftfarten i EU’s CO2-kvotehandelssystem – hurtig og effektiv transport er en af drivkræfterne bag globaliseringen og øget internationalt samarbejde, samhandel og samkvem, hvorfor luftfarten er hastigt voksende, og en miljøindsats på området er vigtig.
Regeringen opfordres derfor til at fortsætte arbejdet med kommissionsforslaget, herunder omfattelsen af tredjelandes fly fra 2011 samt styrkelse af incitamenterne til miljømæssig forbedring af flytrafikken.
Samtidig opfordres regeringen til at arbejde for, at luftfartens emissioner omfattes af en fremtidig global klimaaftale for perioden efter 2012.«